b'\n_START_ARTICLE_\nVerne du\xc5\xa1e\n_START_SECTION_\nZgodovina\n_START_PARAGRAPH_\n\xc5\xbde v stari zavezi sveto pismo hvali molitev za rajne (2 Mkb)._NEWLINE_V starokr\xc5\xa1\xc4\x8danski dobi so imena umrlih bratov zapisali na diptih. V 6. stoletju so se v benediktinskih samostanih spominjali rajnih \xc4\x8dlanov na Binko\xc5\xa1ti. V \xc5\xa0paniji je obstajal tak dan \xc5\xbee za \xc4\x8dasa svetega Izidorja (\xe2\x80\xa0 636). Widukind, corveyski opat okrog 980 poro\xc4\x8da, da so opravljali molitve za rajne 1. oktobra. To navado je sprejela in blagoslovila celotna Cerkev._NEWLINE_Sveti Odilon, opat v Clunyju (\xe2\x80\xa0 1048), je leta 998 ukazal vsem sebi podrejenim samostanom - bilo jih je okrog tiso\xc4\x8d -, naj 1. novembra popoldne po vseh cerkvah zvoni mrtvim v spomin, menihi naj molijo ve\xc4\x8dernice za mrtve, drugi dan pa naj za mrtve opravijo slovesen oficij (molitveno bogoslu\xc5\xbeje), darujejo zanje sveto ma\xc5\xa1o ter delijo milo\xc5\xa1\xc4\x8dino. Pobo\xc5\xbenost se je najprej raz\xc5\xa1irila po benediktinskih in kartuzijanskih samostanih, v naslednjih stoletjih pa se je udoma\xc4\x8dila povsod po Evropi. Sredi stisk prve svetovne vojne je pape\xc5\xbe Benedikt XV. leta 1915 dovolil, da vsak duhovnik daruje na ta dan tri svete ma\xc5\xa1e za rajne.\n_START_SECTION_\nIme praznika\n_START_PARAGRAPH_\nSpominu vernih rajnih - Vernim du\xc5\xa1am v vicah - je posve\xc4\x8den \xc5\xbee popoldan praznika Vseh svetih in cel naslednji dan, 2. novembra. V Sloveniji je 1. november dr\xc5\xbeavni praznik Dan mrtvih, ki pa se precej razlikuje od omenjenih kr\xc5\xa1\xc4\x8danskih praznikov._NEWLINE_Pri nas se je za dana\xc5\xa1nji spominski dan vseh rajnih udoma\xc4\x8dilo ime Verne du\xc5\xa1e. Uradni naziv je Spomin vseh vernih rajnih, in sicer kot prevod iz latin\xc5\xa1\xc4\x8dine: Commemoratio Omnium Fidelium Defunctorum. Uporablja se tudi Vseh vernih du\xc5\xa1 dan oziroma Vernih du\xc5\xa1 dan.\n_START_SECTION_\nOb\xc4\x8destvo svetnikov\n_START_PARAGRAPH_\nRimski martirologij pravi:_NEWLINE_Danes je slovesni spomin vseh umrlih vernikov. Pravkar se je Cerkev kot skupno ne\xc5\xbena \xc4\x8dute\xc4\x8da mati potrudila, da bi poveli\xc4\x8devala s primernimi slavospevi vse svoje otroke v nebe\xc5\xa1kem veselju. Zdaj pa bi v svoji materinski skrbi vsem svojim otrokom, ki trpijo v kraju o\xc4\x8di\xc5\xa1\xc4\x8devanja, s svojo mogo\xc4\x8dno pripro\xc5\xa1njo pri Kristusu, svojem Gospodu in \xc5\xbdeninu, rada pomagala, da bi \xc4\x8dim prej mogo\xc4\x8de bili sprejeti v ob\xc4\x8destvo nebe\xc5\xa1\xc4\x8danov._NEWLINE_Verni ljudje prosijo za svoje pokojne, ki so morda \xc5\xa1e v kraju o\xc4\x8di\xc5\xa1\xc4\x8devanja in zorenja za nebesa. Temu kraju ali pravzaprav stanju pravimo vice. To stanje nastopi takoj po smrti za tiste du\xc5\xa1e, ki imajo v sebi bo\xc5\xbeje \xc5\xbeivljenje posve\xc4\x8dujo\xc4\x8de milosti, pa \xc5\xa1e niso zadostile za grehe, ki so jih v \xc5\xbeivljenju storile, ali pa jih te\xc5\xbei krivda malih grehov. Kako dolgo traja o\xc4\x8di\xc5\xa1\xc4\x8devanje v vicah pri posameznih du\xc5\xa1ah, tega ne moremo vedeti. Same si te du\xc5\xa1e ne morejo pomagati; \xc4\x8das zaslu\xc5\xbeenja je bil zanje kon\xc4\x8dan s trenutkom smrti. Pa\xc4\x8d pa jim moremo pomagati mi, ki spadamo \xc5\xa1e k\xc2\xa0\xc2\xbbpotujo\xc4\x8di Cerkvi\xc2\xab. S svojo pripro\xc5\xa1njo jim morejo pomagati tudi zveli\xc4\x8dani v nebesih. Temelj za to je tisto nadnaravno dejstvo, ki ga izra\xc5\xbea \xc4\x8dlen apostolske vere:\xc2\xa0\xc2\xbbVerujem v ob\xc4\x8destvo svetnikov.\xc2\xab\n_START_SECTION_\nMa\xc5\xa1a, molitev, odpustek\n_START_PARAGRAPH_\nCerkev je \xc5\xbee od prvih \xc4\x8dasov dalje \xc4\x8dastila spomin svojih rajnih ter darovala pripro\xc5\xa1nje v njihovo korist, predvsem evharisti\xc4\x8dno daritev, da bi potem, ko so bili o\xc4\x8di\xc5\xa1\xc4\x8deni, mogli dospeti do bla\xc5\xbeenega gledanja Boga. Cerkev priporo\xc4\x8da tudi milo\xc5\xa1\xc4\x8dino, odpustke in spokorna dela v korist rajnim._NEWLINE_Drugi vatikanski vesoljni cerkveni zbor o ob\xc4\x8destvu z rajnimi pravi:_NEWLINE_V globoki zavesti medsebojne povezanosti celotnega skrivnostnega telesa Jezusa Kristusa je potujo\xc4\x8da Cerkev \xc5\xbee od prvih \xc4\x8dasov kr\xc5\xa1\xc4\x8danske vere z veliko pobo\xc5\xbenostjo gojila spomin na rajne in je zanje darovala tudi spravno-prosilna dela, \xc2\xa0\xc2\xbbker je sveta in zveli\xc4\x8davna misel moliti za rajne, da bi bili re\xc5\xa1eni grehov (2 Mkb 12,46)\xc2\xab. To \xc4\x8dastitljivo vero na\xc5\xa1ih prednikov glede \xc5\xbeivljenjske povezanosti z brati, ki so v nebe\xc5\xa1ki slavi ali se \xc5\xa1e po smrti o\xc4\x8di\xc5\xa1\xc4\x8dujejo, ta sveti zbor z veliko spo\xc5\xa1tljivostjo sprejema in potrjuje odloke drugega nicejskega, florentinskega  in tridentinskega cerkvenega zbora._NEWLINE_Glede odpustkov pa Katekizem katoli\xc5\xa1ke Cerkve u\xc4\x8di:_NEWLINE_Odpustek je odpu\xc5\xa1\xc4\x8danje \xc4\x8dasne kazni pred Bogom za tiste grehe, katerih krivda je \xc5\xbee odpu\xc5\xa1\xc4\x8dena. Prejme ga kristjan, ki je pravilno pripravljen pod dolo\xc4\x8denimi pogoji ob pomo\xc4\x8di Cerkve, katera v slu\xc5\xbebi odre\xc5\xa1enja z oblastjo razdeljuje in naklanja zaklad zadostitev Kristusa in svetnikov. Odpustek je delen ali popoln v tem smislu, da nas delno ali popolnoma re\xc5\xa1i \xc4\x8dasnih kazni, ki jih dolgujemo za grehe. Odpustke moremo naklanjati ali \xc5\xbeivim ali rajnim._NEWLINE_Spominu vernih rajnih je posve\xc4\x8den \xc5\xbee popoldan praznika Vseh svetih. V prvih osmih dneh novembra pa Cerkev za obisk pokopali\xc5\xa1\xc4\x8da in molitev za rajne naklanja popolni odpustek. Prav tako dobi odpustek v vseh cerkvah in javnih kapelah na dan 1. in 2. novembra, ali prej\xc5\xa1njo ali naslednjo nedeljo, kdor moli vsaj o\xc4\x8dena\xc5\xa1, zdravamarijo, \xc4\x8dast bodi in vero po pape\xc5\xbeevem namenu in je bil pri spovedi in obhajilu ter ni navezan na noben greh._NEWLINE_Za dosego popolnega odpustka moramo opraviti delo, ki je obdarovano z odpustkom, in izpolniti tri pogoje: opraviti zakramentalno spoved, prejeti sveto obhajilo in moliti v pape\xc5\xbeev namen. Zahteva se poleg tega tudi, da nismo navezani na katerikoli, tudi mali greh. Kadar nimamo takega popolnega razpolo\xc5\xbeenja ali ne izpolnimo zapovedanih treh pogojev, je odpustek samo delen.'